**ΡΑΨΩΔΙΑ α (στ. 25 – 108)**

**ΕΡΩΤΗΣΕΙΣ ΚΑΤΑΝΟΗΣΗΣ**

* Ποιος απουσιάζει από το συμβούλιο των θεών
* Γιατί οι θεοί συνεδριάζουν όταν λείπει ο Ποσειδώνας;
* Τι γνώμη έχει ο Δίας για τις συμφορές των ανθρώπων;
* Τι έκανε και τι έπαθε ο Αίγισθος;
* Ποιον συμπονά η Αθηνά και γιατί;
* Ποιος εμποδίζει τον νόστο του Οδυσσέα και γιατί;
* Τι προτείνει η Αθηνά να γίνει;

**ΔΟΜΗ - ΕΝΟΤΗΤΕΣ**

1. Η απουσία του Ποσειδώνα
2. Ο λόγος του Δία στους υπόλοιπους θεούς
3. Η απάντηση της Αθηνάς
4. Η δευτερολογία του Δία
5. Η δευτερολογία της Αθηνάς.
6. Το διπλό σχέδιο δράσης.

**ΠΡΟΩΘΗΣΗ ΠΛΟΚΗΣ**

Επιτυγχάνεται συχνά και με την **προοικονομία:** την φροντίδα του συγγραφέα/ποιητή να προετοιμάζει από πριν όσα θα ακολουθήσουν, να διαμορφώνει δηλ. τις συνθήκες που τον εξυπηρετούν για να προχωρήσει την πλοκή**.**

Στους στίχους αυτούς **προοικονομία** αποτελεί **η απουσία του Ποσειδώνα**, όταν πραγματοποιείται η συνέλευση των θεών και **το διπλό σχέδιο της Αθηνάς** γιατί αποτελούν προϋπόθεση για την εξέλιξη της πλοκής.

* Οι απόψεις του Δία για τους ανθρώπους (παράδειγμα Αιγίσθου) δίνει το έναυσμα, για να υπερασπιστεί η Αθηνά τον Οδυσσέα.
* Το διπλό σχέδιο δράσης που προτείνει η Αθηνά.

**Ποιους τρόπους χρησιμοποιεί η Αθηνά για να πείσει τον Δία να βοηθήσει τον Οδυσσέα;**

1. Την λογική (λογικά επιχειρήματα)

* Εκμεταλλεύεται το παράδειγμα του Αίγισθου και αντιπαραθέτει το ήθος του Οδυσσέα προς αυτόν. Ο Οδυσσέας δεν αδίκησε αλλά τιμωρείται.
* Υπενθυμίζει στον Δία την ευσέβεια του Οδυσσέα – τις θυσίες προς τους θεούς.

1. Το συναίσθημα (τρόπους για να τον επηρεάσει συναισθηματικά)

* κολακευτική προσφώνηση προς τον Δία, για να κερδίσει την εύνοιά του
* προσπαθεί να τον συγκινήσει λέγοντας για τον Οδυσσέα ότι είναι «*δύσμοιρος*», «*βασανίζεται* με *τόσα πάθη*» ή ότι προτιμά να πεθάνει αν δεν επιστρέψει στην πατρίδα 🡪 έσχατη απελπισία
* επιχειρεί να εκνευρίσει τον Δία με την αναφορά του εχθρού του, Άτλαντα.

**ΗΘΟΓΡΑΦΗΣΕΙΣ**

**ΑΘΗΝΑ:** πανέξυπνη, λογική, εφευρετική, δίκαιη, αποφασιστική, δυναμική (αναλαμβάνει πρωτοβουλίες), συμπονετική.

**ΔΙΑΣ:** μεγαλόπρεπος, αυστηρός, δίκαιος, ισχυρός (αυτός έχει τον τελικό λόγο)

**ΠΟΣΕΙΔΩΝΑΣ:** μνησίκακος, εκδικητικός.

**Ποια στάση προτίθεται να κρατήσει ο Δίας στο θέμα του Οδυσσέα;**

* θετική στάση, προεξοφλεί την επιβεβλημένη συγκατάθεση του Ποσειδώνα.

**Ο Οδυσσέας: σύμβολο ξενιτεμένου:**

«*και καπνόν..*.», αγάπη για την πατρίδα, δεν υποκύπτει στους πειρασμούς, αφοσιωμένος στην οικογένεια.

**ΠΟΛΙΤΙΣΤΙΚΑ – ΙΔΕΟΛΟΓΙΚΑ ΣΤΟΙΧΕΙΑ :**

* Η **ελευθερία του ανθρώπου** συνεπάγεται και **ευθύνη** για τις πράξεις του για τις οποίες αμείβεται ή τιμωρείται από τους θεούς
* **Η Μοίρα** – τυφλή, σκοτεινή, ακαθόριστη δύναμη στην οποία υποτάσσονται θεοί και άνθρωποι – ορίζει το μερίδιο συμφορών για τον καθένα. Ο άνθρωπος έχει τη δυνατότητα να ενεργήσει και πέρα από τη θέληση των θεών, να υπερβεί τη μοίρα. Τότε όμως θα υποστεί τις συνέπειες των ενεργειών του.
* Η ασεβής και αλαζονική συμπεριφορά και η τιμωρία 🡪 άτη (τύφλωση του νου) – **ύβρη** (αλαζονεία, υπέρβαση του μέτρου) – νέμεση (οργή των θεών και διάθεση αποκατάστασης της ηθικής τάξης) – **τίση** (αδυσώπητη **τιμωρία** και εκδίκηση των θεών)
* **Η αυτοδικία** : στην ομηρική εποχή δεν λειτουργούσε η Δικαιοσύνη ως θεσμός και γι’ αυτό κάθε άνθρωπος που αδικούνταν τιμωρούσε μόνος του τον δράστη.
* **Υστεροφημία**: η μεταθανάτια φήμη θεωρείται σπουδαίο ιδανικό την ομηρική εποχή και οι άνθρωποι αγωνίζονται να την κατακτήσουν.
* **Ανθρωπομορφισμός των θεών**: η απόδοση στους θεούς ανθρώπινων γνωρισμάτων στη μορφή και τη συμπεριφορά. Στο απόσπασμα οι θεοί συμπεριφέρονται, αισθάνονται, σκέφτονται σαν τους ανθρώπους (συμβούλιο θεών, διάλογος, επιχειρήματα, συναισθήματα)

**ΣΤΟΙΧΕΙΑ ΤΕΧΝΙΚΗΣ**

* + **Προοικονομία**: η απουσία του Ποσειδώνα 🡪 ο π. φροντίζει να δημιουργήσει τις συνθήκες που τον εξυπηρετούν, για να προωθήσει την πλοκή.
  + **Προϊδεασμός**: η τιμωρία των μνηστήρων στ. 55, ο νόστος του Οδυσσέα (στ. 100), ο τερματισμός της οργής του Ποσειδώνα (στ. 90), η μετάβαση του Ερμή στο νησί της Καλυψώς, η μετάβαση της Αθηνάς στην Ιθάκη, η απελευθέρωση του Οδυσσέα από την Καλυψώ («απαράβατη εντολή», στ. 99)**.**
  + **Θεατρικότητα**: διάλογος (συμμετρία στον αριθμό των στίχων στους λόγους της Αθηνάς και του Δία – δίνει ζωντάνια, προβάλλει ρο ήθος, τις σκέψεις, τα συναισθήματα των προσώπων που μιλούν), σκηνικό 🡪 το παλάτι των θεών, πρόσωπα που δρουν και βουβά πρόσωπα, συναισθηματικές εντάσεις.
  + **Αντιθέσεις**: Αίγισθος # Οδυσσέας, Ποσειδώνας # υπόλοιποι θεοί
  + **Ρητορική ερώτηση**: «*δεν ήταν που θυσίες σου πρόσφερε*...»
  + **Τυπικά επίθετα – τυπικοί** (στερεοτυπικοί) **στίχοι – τυπικά θέματα**
* *ψυχοπομπός* και *αργοφονιάς*, *καλλιπλόκαμη*, *ισόθεος*, *ξακουστός*, *κοσμοσείστης* 🡪 χρησιμοποιούνται σταθερά.
* *πατέρα μας Κρονίδη, των δυνατών ο παντοδύναμος*, *τα μάτια λάμποντας*